Document ID: 32004L0105

32004L0105
L 319/9
SLUŽBENI LIST EUROPSKE UNIJE
DIREKTIVA KOMISIJE 2004/105/EZ
od 15. listopada 2004.
o utvrđivanju obrazaca službenih fitosanitarnih certifikata ili fitosanitarnih certifikata za ponovni izvoz koji prati bilje, biljne proizvode ili druge predmete iz trećih zemalja, navedenih u Direktivi Vijeća 2000/29/EZ
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 13.a. stavak 4. točku (a),
budući da:
(1)
U skladu s Direktivom 2000/29/EZ, bilje, biljni ili drugi predmeti iz trećih zemalja navedeni u toj Direktivi moraju biti popraćeni izvornikom utvrđenog službenog „fitosanitarnog certifikata“ ili „fitosanitarnog certifikata za ponovni izvoz“ (certifikati).
(2)
Međunarodnom konvencijom o zaštiti bilja (IPPC) od 6. prosinca 1951., prihvaćenom u Organizaciji UN-a za hranu i poljoprivredu (FAO), utvrđuju se u njenom Prilogu obrasci certifikata kojima se osiguravaju terminologija i format koji bi se trebali koristiti pri izradi i izdavanju certifikata.
(3)
IPPC je bio znatno izmijenjen 1979. i 1997. Kao posljedica ovih izmjena, u međunarodnom prometu bilja, biljnih i drugih predmeta bili su odobreni različiti obrasci popratnih certifikata.
(4)
Iako izmjene IPPC-a iz 1997. još nisu stupile na snagu, Rezolucijom 12/97, donesenom na 29. zasjedanju Konferencije FAO-a, dozvoljena je upotreba izmijenjenih certifikata kao alternativa na dobrovoljnoj bazi potpisnica IPPC-a koje su ih priznavale. Pokazalo se da mnoge potpisnice IPPC-a već koriste certifikate temeljene na obrascima utvrđenima u Prilogu IPPC-u, kako je izmijenjen 1997.
(5)
Potrebno je odrediti obrasce popratnih certifikata za bilje, biljne ili druge predmete namijenjene uvozu u Zajednicu.
(6)
Nacionalne organizacije za zaštitu bilja obično na zalihama drže velike količine certifikata. Stoga je u prijelaznom razdoblju primjereno utvrditi pravila za upotrebu obrazaca utvrđenih u Prilogu IPPC-u, kako je izmijenjen 1979.
(7)
Mjere predviđene ovom Direktivom u skladu su s mišljenjem Stalnog odbora za biljno zdravstvo,
DONIJELA JE OVU DIREKTIVU:
Članak 1.
1. Za potrebe članka 13. stavka 1. točke ii. Direktive 2000/29/EZ, države članice prihvaćaju službene popratne „fitosanitarne certifikate“ ili „fitosanitarne certifikate za ponovni izvoz“ (dalje u tekstu: certifikati) za bilje, biljne ili druge proizvode navedene u dijelu B Priloga V. Direktivi 2000/29/EZ podrijetlom iz trećih zemalja potpisnica Međunarodne konvencije o zaštiti bilja (IPPC), koje su izdane u skladu s obrascima utvrđenima u Prilogu I.
2. Države članice priznaju samo certifikate iz stavka 1. uz uvjet da su popunjeni u skladu s Međunarodnim standardom za fitosanitarne mjere br. 12 FAO-a o smjernicama za izdavanje fitosanitarnih certifikata.
Članak 2.
Države članice prihvaćaju certifikate izdane u skladu s obrascima utvrđenima u Prilogu II. do 31. prosinca 2009.
Članak 3.
1. Države članice najkasnije do 31. prosinca 2004. donose zakone i druge propise potrebne za usklađivanje s ovom Direktivom. One Komisiji odmah dostavljaju tekstove tih odredaba i korelacijsku tablicu između tih odredaba i ove Direktive.
Kad države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europske unije.
Članak 5.
Ova je Direktiva upućena državama članicama.
Sastavljeno u Bruxellesu 15. listopada 2004.

Labels: 3
6